Død snø

Død snø er en norsk grøsserkomedie av Stig Frode Henriksen og Tommy Wirkola, som også laget Kill Bill-parodien Kill Buljo: The Movie, og den er også produsert av Harald Zwart. Filmen hadde premiere på norske kinoer 9. januar 2009. Filmskaperne ønsket å lage film i stil med gamle splatterfilmer og grøsserkomedier fra 1980- og begynnelsen av 1990-tallet. Filmtittelen skulle opprinnelig hete Rød Snø som en hyllest til TV-serien Rød snø fra 80-tallet. Av opphavsrettslige grunner ble imidlertid tittelen endret til Død snø. Filmen hadde et budsjett på 13,6 millioner og er solgt til 48 land utenom Norge.

12. februar 2014 kom oppfølgeren, Død snø 2, på kino for første gang. Oppfølgeren starter direkte fra der den første filmen sluttet og fortsetter historien.

Filmen handler om en gruppe medisinstudenter som drar opp på en fjellhytte om vinteren. En av jentene i gruppen skulle ta en annen vei, men kom aldri fram til hytta, og de andre begynner å bli urolige. Senere får de besøk av en turgåer som kommer forbi hytta, spilt av Bjørn Sundquist. Han forteller dem historien om hva som skjedde i området under 2. verdenskrig, da en gruppe tyske nazister kalt "einsatz", ledet av Oberst Herzog, ble stasjonert på Øksfjord like i nærheten. Nazistene både plyndret og voldtok, før lokalbefolkningen gikk lei og gikk til angrep på dem med ljåer, økser og kniver. En gruppe soldater, deriblant Herzog, klarte å flykte opp i fjellene, hvor de senere frøs ihjel. Turgåeren advarer dem mot å bli værende, og at de døde nazistene, som zombier, fremdeles leter etter tyvgodset sitt.

Priser og nominasjoner 
Død snø var en av de nominerte til folkets Amanda-pris i 2009, og samtidig vant den publikumprisen under After Dark filmfestival i Toronto, Canada, og var nominert til fire priser under Scream Awards i Los Angeles.

Rolleliste 
 Vegar Hoel ... Martin Hykkerud
 Stig Frode Henriksen ... Roy Toivonen
 Lasse Valdal ... Vegard Rosten
 Charlotte Frogner ... Hanna Delon
 Evy Kasseth Røsten ... Liv Beck
 Jeppe Beck Laursen ... Erlend Johnsen
 Jenny Skavlan ... Chris Frogner
 Ane Dahl Torp ... Sara Henriksen
 Ørjan Gamst ... Herzog
 Bjørn Sundquist ... Turgåer
 Steinar Kaarstein ... Nazi zombie
 Tommy Wirkola ...	Døende zombie (ikke kreditert)

Trivia 
 Erlends t-skjorte har et motiv fra filmen Braindead av Peter Jackson. Dette er en av de filmene som lenge har definert splatter-sjangeren, og det antas at dette har vært en viktig inspirasjonskilde for denne filmen.

Anmeldelser 
 Anmeldelse i Adresseavisen 
 Anmeldelse i Aftenposten 
 Anmeldelse i Bergens Tidende 
 Anmeldelse i Dagbladet 
 Anmeldelse i Dagsavisen 
 Anmeldelse i FilmMagasinet 
 Anmeldelse i NRK P3 
 Anmeldelse i Natt&Dag 
 Anmeldelse i Stavanger Aftenblad 
 Anmeldelse i Verdens Gang

Referanser

Eksterne lenker 
 
 
 Død snø hos Filmweb.

Filmer lagt til villmarksområder
Filmer fra 2009
Norske filmer fra 2000-årene
Skrekkfilmkomedier
Norske skrekkfilmer
Norskspråklige filmer